התחדשות ויצירה- עזר למנחה

התחדשות ויצירה הן שני מונחים המצביעים על שינוי. היצירה קשורה בבריאה של דבר חדש שלא היה בעולמנו, יצירה של "יש מאין". ההתחדשות קשורה לשינוי של דבר קיים. שני המונחים הללו איימו תמיד על המסורת ולפיכך היה יחסה אליהם חשדני. בלימוד הזה ננסה להבין באמצעות מקרה מבחן היסטורי את המתח בין ערכי ההתחדשות והיצירה בעולם היהודי לבין שמירת המסורת על פי ההלכה ואורח החיים הנהוג. 

תוכני הלימוד:
תנועת ההשכלה – בחינת רעיונות מרכזיים של תנועת ההשכלה באירופה והשפעתה על העולם היהודי מתוך עיון בספרות המחקר.
הביוגרפיה של משה מנדלסון – פרטים מרכזיים מתוך הביוגרפיה שכתב שמואל פיינר על חייו ופועלו של מי שנתפס אבי תנועת ההשכלה היהודית באירופה.
השיר "לבדי" של חיים נחמן ביאליק – שיר העוסק במתח בין בית המדרש שהולך ונזנח לבין תנועת ההשכלה שהיא בבחינת "אור" של התחדשות אנושית אוניברסלית. 
השיר "אני מאמין" (שחקי שחקי) של שאול טשרנחובסקי – שיר המאפיין את ההתחדשות היהודית על ידי אימוץ ערכי הסוציאליזם האוניברסלי, ואף הוצע מפאת חשיבותו הערכית לשמש חלופה להמנון הלאומי . 

מהלך הלימוד:
הלימוד המקובל בבית הלל בנוי משאלות אישיות ושאלות על חוויות חיים. דרך המקורות נלמד מושגים מרכזיים בעולם היהודי ונוכל להעשיר את ידיעותינו עליהם. במקרים רבים יכלול הלימוד מקורות קלסיים לצד מקורות חדשים יותר.
אפשר לחלק את הלימוד באופן שחלקו ייעשה בקבוצה הגדולה וחלקו בחברותא (לימוד בזוגות), ואחר כך תתרום כל חברותא מהלימוד שלה ללימוד הכללי.

הצעת פתיחה ללימוד 
כל אחד מהמשתתפים יכתוב על דף יצירה שאהב ושדיברה אליו במיוחד, ויציין מה חדשני ביצירה הזאת שלא הכיר קודם. 
לאחר מכן יציגו המשתתפים בדרך יצירתית את מה שכתבו בדף באמצעות רמז, חידה, משחק פנטומימה, שיר שיכול לרמז, אנלוגיה וכו'.